**N A C R T**

**ZAKON O FINANSIRANJU LOKALNE SAMOUPRAVE**

I. OSNOVNE ODREDBE

**Član 1**

Ovim zakonom uređuju se izvori sredstava, način finansijskog izravnanja, kao i način finansiranja sopstvenih poslova  opštine, Glavnog grada i Prijestonice (u daljem tekstu: opštine).

**Član 2**

Sredstva za početno finansiranje novoosnovane opštine, u prvoj fiskalnoj godini od osnivanja, obezbjeđuju se iz sredstava tekuće budžetske rezerve u budžetu Crne Gore (u daljem tekstu: budžet Države).

Odredbe stava 1 ovog člana ne odnose se na novoosnovanu opštinu koja je prije osnivanja imala status opštine u okviru Glavnog grada.

Član 3

Sredstva za finansiranje sopstvenih poslova opštine obezbjeđuju se u budžetu opštine.

Opština samostalno raspolaže sredstvima iz stava 1 ovog člana.

Sredstva iz stava 1 ovog člana moraju biti primjerena izdacima potrebnim za finansiranje nadležnosti opštine utvrđenih Ustavom i zakonom.

Član 4

Za obavljanje prenesenih i povjerenih poslova opštini se sredstva obezbjeđuju iz budžeta Države, u skladu sa propisom o prenošenju, odnosno povjeravanju tih poslova.

II. IZVORI SREDSTAVA

Član 5

Opština stiče sredstva iz:

1) sopstvenih prihoda,

2) zakonom ustupljenih prihoda,

3) Egalizacionog fonda i

4) budžeta Države.

1. Sopstveni prihodi

Član 6

Sopstveni prihodi opštine su:

1. porez na nepokretnosti, u skladu sa posebnim zakonom;
2. prirez porezu na dohodak fizičkih lica, u skladu sa ovim zakonom;
3. lokalne administrativne takse, u skladu sa posebnim zakonom;
4. lokalne komunalne takse, u skladu sa posebnim zakonom;
5. naknada za komunalno opremanje građevinskog zemljišta, u skladu sa posebnim zakonom;
6. naknada za uređenje, u skladu sa posebnim zakonom;
7. gradska renta, u skladu sa posebnim zakonom;
8. naknade za korišćenje opštinskih puteva, u skladu sa posebnim zakonom;
9. naknada za zaštitu i unaprjeđenje životne sredine, u skladu sa posebnim zakonom;
10. prihodi od prodaje i davanja u zakup imovine opštine;
11. prihodi od kapitala (od kamata, akcija, udjela i dr.);
12. novčane kazne izrečene u prekršajnom postupku, kao i oduzeta imovinska korist u tom postupku;
13. prihodi od koncesione naknade za obavljanje komunalne djelatnosti i prihodi od drugih koncesionih poslova koje opština zaključi u skladu sa zakonom;
14. prihodi koje svojom djelatnošću ostvare opštinski organi, službe i organizacije;
15. prihodi po osnovu donacija i subvencija;
16. drugi prihodi utvrđeni posebnim zakonom.
    1. Prirez porezu na dohodak fizičkih lica

Član 7

Opština može pravnim i fizičkim licima sa svoga područja propisati obavezu plaćanja prireza porezu na dohodak fizičkih lica po stopi do 13%.

Izuzetno od stava 1 ovog člana, stopa prireza porezu na dohodak fizičkih lica za Glavni grad i Prijestonicu može iznositi do 15% poreske obaveze.

Prirez porezu na dohodak fizičkih lica plaća se na porez na prihode od ličnih primanja, porez na dohodak od samostalne djelatnosti, porez na prihode od imovine i imovinskih prava i porez na prihode od kapitala.

Opštini pripadaju prihodi od prireza porezu na dohodak fizičkih lica prema sjedištu isplatioca odnosno prebivalištu lica koje ostvaruje prihod od samostalne djelatnosti.

Član 8

Prirez porezu na dohodak fizičkih lica plaća se po stopi koju utvrdi opština svojim propisom.

U pogledu načina obračunavanja, plaćanja i izvještavanja u vezi prireza porezu na dohodak fizičkih lica i drugih pitanja koja nijesu posebno uređena ovim zakonom, shodno se primjenjuju odredbe zakona kojim je uređen porez na dohodak fizičkih lica.

Postupak kontrole obračunavanja i prinudne naplate prireza sprovodi nadležni poreski organ opštine u skladu sa propisima o poreskom postupku i poreskoj administraciji.

2. Zakonom ustupljeni prihodi

Član 9

Zakonom ustupljeni prihodi opštine su:

1. prihodi od poreza na dohodak fizičkih lica;
2. prihodi od poreza na promet nepokretnosti;
3. prihodi od koncesionih i drugih naknada za korišćenje dobara od opšteg interesa koje dodjeljuje Država, u skladu sa ovim zakonom;
4. prihodi od godišnje naknade pri registraciji motornih vozila, traktora i priključnih vozila.

**2.1. Prihodi od poreza na dohodak fizičkih lica**

Član 10

Opštini se ustupa dio prihoda od poreza na dohodak fizičkih lica koje fizičko lice ostvari na teritoriji na kojoj se nalazi njegovo mjesto prebivališta i to:

1. 12% opštini koja pripada Središnjem i Primorskom regionu izuzev Glavnog grada kojem se ustupa 13% i Prijestonice kojoj se ustupa 16%,
2. 50% opštini koja pripada Sjevernom regionu izuzev opštini koja ima do 3.000 stanovnika kojoj se ustupa 70%.

2.2. Prihodi od poreza na promet nepokretnosti

Član 11

Opštini se ustupa 80% prihoda od poreza na promet nepokretnosti ostvarenog na njenoj teritoriji.

2.3. Prihodi od koncesionih i drugih naknada za korišćenje dobara od opšteg interesa

Član 12

Opštini se ustupa 70% prihoda od koncesionih i drugih naknada (u daljem tekstu: naknada) za korišćenje dobara od opšteg interesa koja se nalaze na njenoj teritoriji, osim prihoda od koncesione naknade za korišćenje luke, od kojih se 50% ustupa opštini u kojoj se nalazi luka koja je predmet koncesije.

Dobra od opšteg interesa, u smislu ovog zakona, su: prirodna bogatstva, dobra u opštoj upotrebi i ostala dobra od opšteg interesa (kulturna dobra, građevinsko zemljište, poljoprivredno zemljište, šume i šumska zemljišta, posebno zaštićeni rezervati i staništa ugroženih ili zaštićenih vrsta životinja, biljaka i druga dobra).

Ukoliko se dobro iz stava 2 ovog člana nalazi na teritoriji dvije ili više opština, prihodi od ove naknade dijele se srazmjerno učešću površine opštine u području, odnosno vrijednosti dobra koje je predmet koncesije.

**Član 13**

Opštini se ustupa 100% prihoda od godišnje naknade pri registraciji motornih vozila, traktora i priključnih vozila ostvarenih na njenoj teritoriji.

1. **Finansijsko izravnanje opština**
   1. **Egalizacioni fond**

**Član 14**

Finansijsko izravnanje, odnosno ujednačavanje finansiranja opština vrši se preko Egalizacionog fonda (u daljem tekstu: Fond).

Sredstva Fonda izdvajaju se na poseban račun Ministarstva finansija (u daljem tekstu: Ministarstvo) i obezbjeđuju se iz prihoda od:

* poreza na dohodak fizičkih lica u visini od 11% ukupno ostvarenih prihoda po tom osnovu;
* poreza na promet nepokretnosti u visini od 10% ukupno ostvarenih prihoda po tom osnovu;
* poreza na upotrebu motornih vozila, plovnih objekata, vazduhoplova i letilica u visini od 100% ukupno ostvarenih prihoda po tom osnovu;
* koncesionih naknada od igara na sreću u visini od 40% ukupno ostvarenih prihoda po tom osnovu.

Izuzetno od stava 2 ovog člana, sredstva Fonda mogu se obezbjeđivati i uzimanjem kratkoročnih pozajmica iz budžeta Države.

* 1. Pravo na korišćenje sredstava Fonda

Član 15

Opština, čiji je stepen razvijenosti ispod 100% prosječne vrijednosti indeksa razvijenosti u Crnoj Gori utvrđen posebnim propisom, ima pravo na korišćenje sredstava Fonda za godinu za koju se vrši raspodjela sredstava Fonda.

Izuzetno od stava 1 od ovog člana, Prijestonica, u skladu sa posebnim zakonom, nema pravo na korišćenje sredstava Fonda.

* 1. Kriterijumi za raspodjelu sredstava Fonda

**Član 16**

Raspodjela sredstava Fonda vrši se na sljedeći način:

* 15% fiksno u jednakim iznosima svim opštinama koje su ostvarile pravo na korišćenje sredstava Fonda u skladu sa članom 15 stav 1 ovog zakona;
* 35% na osnovu površine i broja stanovnika u srazmjeri 50:50 i
* preostalih 50% na osnovu prosječno obračunatih prihoda od poreza na dohodak fizičkih lica po stanovniku pojedinačno za svaku opštinu, za godinu koja prethodi godini u kojoj se vrši raspodjela, u odnosu na prosjek obračunatih prihoda po stanovniku po navedenom osnovu za sve opštine za navedeni period.

Izuzetno od stava 1 alineja 3 ovog člana, za opštine kod kojih je prosjek obračunatih prihoda od poreza na dohodak fizičkih lica po stanovniku ispod 20% prosjeka za sve opštine, ujednačavanje po ovom osnovu se vrši do 50% prosjeka obračunatih prihoda po navedenom osnovu za sve opštine za navedeni period.

**Član 17**

Novoosnovana opština ima pravo na korišćenje sredstava Fonda ukoliko se izdvojila iz opštine koja to pravo stiče u skladu sa članom 15 ovog zakona.

Za novoosnovanu opštinu akontativna raspodjela sredstava Fonda za drugu fiskalnu godinu od osnivanja vrši se u skladu sa članom 16 stav 1 alineja 1 i 2 ovog zakona, dok se raspodjela sredstava po osnovu stava 1 alineja 3 ovog člana vrši srazmjerno broju stanovnika novoosnovane opštine utvrđenog poslednjim popisom stanovništva Crne Gore u odnosu na opštinu iz koje se izdvojila.

**Član 18**

Opštinama se sredstva Fonda dodjeljuju tokom godine u vidu mjesečnih akontacija i po isteku godine, po konačnoj raspodjeli.

Opštinama se, tokom godine, sredstva dodjeljuju akontativno u visini od 90% raspoloživih sredstava Fonda.

Plan akontativne raspodjele sredstava Fonda za narednu godinu donosi se do kraja oktobra tekuće godine.

Konačna raspodjela sredstava Fonda za prethodnu godinu vrši se do kraja marta tekuće godine.

O raspodjeli sredstava iz stava 3 i 4 ovog člana odlučuje Ministarstvo.

Akti o raspodjeli sredstava iz stava 5 ovog člana objavljuju se u "Službenom listu Crne Gore".

Bliži način korišćenja neraspoređenih sredstava Fonda propisuje Ministarstvo.

**III. REVOLVING FOND**

**Član 19**

Predfinansiranje projekata koji se finansiraju iz donatorskih sredstava vrši se preko Revolving fonda.

**Član 20**

Sredstva Revolving fonda u prvoj godini od osnivanja obezbjeđuju se u budžetu Države i izdvajaju se na poseban račun Ministarstva.

1. **Pravo na povlačenje sredstava iz Revolving fonda**

**Član 21**

Pravo na povlačenje sredstava iz Revolving fonda ima opština koja je potpisala ugovor o realizaciji projekta sa donatorom ili vodećim partnerom na projektu.

Ako je ugovor o realizaciji projekta sa donatorom ili vodećim partnerom na projektu potpisalo javno preduzeće, ustanova ili drugo pravno lice čiji je osnivač opština, pravo na povlačenje sredstava iz Revolving fonda pripada opštini koja je osnovala javno preduzeće, ustanovu ili drugo pravno lice.

Međusobna prava i obaveze opštine i javnog preduzeća, ustanove ili drugog pravnog lica čiji je osnivač opština će se regulisati posebnim sporazumom.

1. **Način povlačenja sredstava iz Revolving fonda**

**Član 22**

Radi povlačenja sredstava iz Revolving fonda, opština se obraća Ministarstvu zahtjevom.

U prilogu zahtjeva dostavlja se potpisani ugovor sa donatorom ili vodećim partnerom na projektu.

U slučaju da je ugovor sa donatorom ili vodećim partnerom na projektu potpisalo javno preduzeće, ustanova ili drugo pravno lice čiji je osnivač opština, pored dokumenata iz stava 1 i 2 ovog člana, dostavlja se i sporazum iz člana 21 stav 3 ovog zakona.

**Član 23**

Ministarstvo, na osnovu zahtjeva i ugovora, uplaćuje sredstva opštini na poseban podračun namijenjen za realizaciju projekta.

U slučaju da je ugovor sa donatorom ili vodećim partnerom na projektu potpisalo javno preduzeće, ustanova ili drugo pravno lice, čiji je osnivač opština, Ministarstvo, na osnovu zahtjeva, ugovora i sporazuma, uplaćuje sredstva opštini koja ista, na osnovu sporazuma iz člana 21 stav 3 prenosi javnom preduzeću, ustanovi ili drugom pravnom licu na poseban podračun namijenjen za realizaciju projekta.

**Član 24**

Opština vrši povraćaj sredstava u Revolving fond nakon refundacije od strane donatora, a najkasnije u roku od 12 mjeseci od dana povlačenja sredstava iz Revolving fonda.

U slučaju da javno preduzeće, ustanova ili drugo pravno lice čiji je osnivač opština ne izvrši povraćaj sredstava u roku iz stava 1 ovog člana, opština koja je podnijela zahtjev za korišćenje sredstava Revolving fonda je dužna da izvrši povraćaj istih u roku od 30 dana.

U slučaju neizvršavanja obaveza iz st. 1 i 2 ovog člana, Ministarstvo će obustaviti sredstva koja opština dobija po osnovu ustupljenih prihoda ili Egalizacionog fonda, ukoliko je korisnik sredstava Fonda, do nivoa neizvršenih obaveza.

Bliže uputstvo o sadržaju zahtjeva i načinu povlačenja i povraćaja sredstava Revolving fonda propisuje Ministarstvo.

IV. PLANIRANJE I IZVRŠENJE BUDŽETA

1. Budžet

Član 25

Opština ima svoj budžet.

Budžet opštine se donosi za fiskalnu godinu i važi u godini za koju je donešen. Fiskalna godina je kalendarska godina.

Budžetom opštine iskazuju se svi primici koji pripadaju opštini i svi izdaci iz djelokruga njene nadležnosti.

Budžetom opštine iskazuju se primici po izvorima i izdaci po organizacionoj, funkcionalnoj i ekonomskoj klasifikaciji.

Član 26

Primici i izdaci budžeta opštine moraju biti uravnoteženi.

Tekući rashodi budžeta opštine i otplata duga, izuzev otplate dugoročnih kredita, moraju se finansirati iz tekućih prihoda.

Tekućim rashodima iz stava 2 ovog člana smatraju se: bruto zarade i doprinosi za obavezno socijalno osiguranje, ostala lična primanja, rashodi za materijal i usluge, tekuće održavanje, kamate, renta, subvencije, ostali izdaci, transferi za socijalnu zaštitu i transferi institucijama, pojedincima, nevladinom i javnom sektoru.

Tekućim prihodima iz stava 2 ovog člana smatraju se: opštinski porezi, takse i naknade, ustupljeni prihodi, sredstva Egalizacionog fonda i ostali tekući prihodi u skladu sa posebnim propisom, izuzev naknada koje su namijenjene za komunalno opremanje građevinskog zemljišta i obezbjeđivanje alternativnog smještaja.

Član 27

Predlog odluke o budžetu opštine za narednu fiskalnu godinu utvrđuje predsjednik opštine i dostavlja ga skupštini opštine do 1. decembra tekuće godine.

Odluka o budžetu opštine sadrži opšti i posebni dio.

Opšti dio sadrži:

1) procjenu tekućih primitaka i tekućih izdataka i transfera, primarnog budžetskog gotovinskog suficita, odnosno deficita i budžetskog gotovinskog suficita odnosno deficita;

2) procjenu primitaka i izdataka iskazanih po ekonomskoj klasifikaciji;

3) normativni dio budžeta kojim se bliže uređuje njegovo izvršenje;

4) upotrebu budžetskog gotovinskog suficita i pokriće deficita;

5) tekuću i stalnu budžetsku rezervu.

Posebni dio sadrži izdatke potrošačkih jedinica po organizacionoj, funkcionalnoj i ekonomskoj klasifikaciji.

Član 28

Uz predlog odluke o budžetu opštine iz člana 27 ovog zakona skupštini opštine dostavlja se na uvid:

1. izvještaj o sprovedenoj javnoj raspravi o budžetu;
2. pregled primitaka i izdataka za prethodnu fiskalnu godinu;
3. izvještaj o izvršenju budžeta za devet mjeseci tekuće fiskalne godine i procjenu izvršenja budžeta za preostala tri mjeseca tekuće fiskalne godine;
4. pregled planiranih primitaka i izdataka za naredne tri fiskalne godine uključujući pregled višegodišnjih ugovorenih obaveza, višegodišnjih izdataka i investicionih programa;
5. mišljenje Ministarstva na predloženi nivo i strukturu potrošnje, politiku zarada, kapitalne izdatke i izvore finansiranja i nivo suficita, odnosno deficita.

Član 29

Budžet opštine za narednu fiskalnu godinu donosi se najkasnije do 31. decembra tekuće godine.

Ako se budžet ne donese u roku iz stava 1 ovog člana, donosi se odluka o privremenom finansiranju i to najduže za razdoblje od prva tri mjeseca fiskalne godine.

Odlukom o privremenom finansiranju iz stava 2 ovog člana mjesečno se odobravaju sredstva do iznosa od 1/12 stvarnih izdataka u prethodnoj fiskalnoj godini.

Odluku o privremenom finansiranju donosi skupština opštine.

Ukoliko skupština opštine, nakon isteka roka za koji je donesena odluka o privremenom finansiranju, ne donese odluku o budžetu, plaćanja zakonskih obaveza opštine mogu se vršiti po nalogu predsjednika, uz prethodnu saglasnost Ministarstva, do donošenja odluke o budžetu, a najduže tri mjeseca.

Član 30

U slučajevima kada tokom fiskalne godine dođe do smanjenja ili povećanja planiranih primitaka ili izdataka vrši se izmjena budžeta po postupku propisanom za njegovo donošenje.

Izmjenu budžeta iza stava 1 ovog člana skupština opštine donosi najkasnije do kraja septembra tekuće godine, izuzev u vanrednim okolnostima kao što je ostvarenje neplaniranih primitaka od prodaje imovine ili donacija, neplaniranih primitaka i izdataka uslovljenih izmjenom zakonskih rješenja i neplaniranih izdataka usljed elementarnih nepogoda.

Član 31

Opština kojoj se iz državnog budžeta obezbjeđuju namjenska sredstva u obavezi je da ta sredstva drži odvojeno od sopstvenih sredstava i ista koristi samo za namjene za koje su odobrena.

Član 32

U pogledu pripreme, planiranja, upravljanja budžetom i ostalih pitanja koja nijesu posebno uređena ovim zakonom, shodno se primjenjuju odredbe Zakona o budžetu i fiskalnoj odgovornosti.

2. Izvršenje budžeta

Član 33

Potrošačke jedinice dužne su da sredstva koriste u granicama utvrđenim odukom o budžetu opštine.

Ugovorene obaveze potrošačke jedinice moraju biti u skladu sa planiranim i odobrenim sredstvima u skladu sa odlukom o budžetu opštine.

Član 34

Potrošačka jedinica odobrena sredstva koristi po dinamici koju odobri predsjednik opštine.

Potrošačka jedinica može tokom godine preuzimati nove ugovorene obaveze, koje će se realizovati i u narednoj fiskalnoj godini, pod uslovom da je taj izdatak definisan kao višegodišnji izdatak, uz prethodno dobijenu saglasnost organa lokalne uprave nadležnog za poslove finansija.

Član 35

Ukoliko se, usljed neravnomjernog priliva prihoda budžeta, ne može obezbijediti izvršenje planiranih izdataka, za pokriće tih izdataka mogu se koristiti sredstva rezerve ili kratkoročni zajam u granicama propisanim ovim zakonom.

Član 36

U slučaju nastanka okolnosti koje nijesu bile poznate u vrijeme usvajanja odluke o budžetu, predsjednik opštine može, na osnovu obrazloženog zahtjeva potrošačke jedinice, između potrošačkih jedinica vršiti preusmjeravanje sredstava utvrđenih odlukom o budžetu opštine u visini do 10% od ukupno planiranih sredstava potrošačke jedinice.

Iznos iz stava 1 ovog člana primjenjuje se na ukupno planirane izdatke potrošačke jedinice čiji se odobreni iznos sredstava umanjuje. Preusmjerena sredstva po pojedinim izdacima raspoređuju se rješenjem predsjednika opštine.

Potrošačke jedinice mogu, uz odobrenje predsjednika opštine, preusmjeriti odobrena sredstva po pojedinim namjenama, u visini do 10% iznosa sredstava predviđenih za namjene čiji se iznos umanjuje.

Član 37

Za izvršenje budžeta opštine odgovoran je predsjednik opštine.

Za namjensko korišćenje budžetskih sredstava odgovoran je budžetski izvršilac.

1. Budžetska rezerva
   1. Tekuća budžetska rezerva

Član 38

Sredstva tekuće budžetske rezerve koriste se za neplanirane ili nedovoljno planirane izdatke tokom fiskalne godine.

Sredstvima tekuće budžetske rezerve raspolaže predsjednik opštine, u skladu sa propisom skupštine opštine.

Predsjednik opštine može ovlastiti budžetskog izvršioca da do određenog iznosa raspolaže sredstvima tekuće budžetske rezerve.

* 1. Stalna budžetska rezerva

Član 39

Sredstva stalne budžetske rezerve koriste se za finansiranje rashoda na ime učešća lokalne vlasti u otklanjanju posljedica vanrednih okolnosti, kao što su: poplava, suša, zemljotres, požar, ekološke katastrofe i druge elementarne nepogode, odnosno drugih vanrednih događaja koji mogu da ugroze život i zdravlje ljudi ili prouzrokuju štetu većih razmjera.

O korišćenju sredstava stalne budžetske rezerve odlučuje predsjednik opštine.

1. Završni račun budžeta

Član 40

Po isteku godine za koju je budžet donesen, skupština opštine donosi završni račun budžeta.

Završni račun budžeta opštine sadrži:

1. početno i krajnje stanje konsolidovanog računa trezora;
2. pregled izvršenih odstupanja u odnosu na planirane iznose;
3. bilans primitaka i izdataka, iskazanih u skladu sa organizacionom, funkcionalnom i ekonomskom klasifikacijom;
4. izvještaj o kapitalnim izdacima i finansiranju;
5. izvještaj o novčanim tokovima;
6. objašnjenje većih odstupanja između planiranih sredstava i izvršenja;
7. izvještaj o primljenim donacijama i kreditima, domaćim i inostranim, i izvršenim otplatama dugova;
8. izvještaj o korišćenju sredstava iz tekuće i stalne budžetske rezerve;
9. izvještaj o garancijama datim u toku fiskalne godine;
10. izvještaj o stanju neizmirenih obaveza;
11. izvještaj eksterne revizije o finansijskim izvještajima iz tač. 1 do 10 ovog stava.

Član 41

Predlog završnog računa budžeta opštine za prethodnu godinu utvrđuje predsjednik opštine i dostavlja ga skupštini opštine do kraja maja tekuće godine.

Završni račun budžeta iz stava 1 ovog člana dostavlja se na uvid Ministarstvu u roku od 30 dana od dana usvajanja.

Član 42

Uz završni račun budžeta skupštini opštine dostavljaju se i računi dobitaka i gubitaka javnih preduzeća i javnih ustanova, stalne rezerve i stanje bilansa imovine na dan 31. decembra godine za koju se donosi završni račun budžeta.

Član 43

Javna preduzeća, odnosno ustanove čiji je osnivač opština, kao i druga pravna lica u kojima opština ima većinski udio u vlasništvu, nadležnom lokalnom organu za poslove finansija dostavljaju na uvid godišnji finansijski izvještaj u roku od 30 dana od dana usvajanja.

V. ZADUŽIVANJE

Član 44

Opština se u toku godine može zaduživati do nivoa utvrđenog godišnjim budžetom opštine.

Opština se može zaduživati izdavanjem hartija od vrijednosti ili uzimanjem zajmova.

Opštine izdaju hartije od vrijednosti u skladu sa zakonom.

Član 45

Opština može uzimati kratkoročne zajmove i emitovati kratkoročne hartije od vrijednosti radi zadovoljenja kratkoročnih potreba za likvidnošću.

Pod kratkoročnim zajmovima i hartijama od vrijednosti, u smislu stava 1 ovog člana, smatra se bilo koji kredit ili hartija od vrijednosti kod kojeg je period otplate glavnice kraći od 12 mjeseci, s rokom otplate najkasnije do kraja fiskalne godine.

Kratkoročni zajmovi i hartije od vrijednosti mogu se koristiti nezavisno od granice godišnjeg porasta duga, utvrđenog godišnjim budžetom opštine.

Odluku o kratkoročnom zaduživanju donosi predsjednik opštine.

Član 46

Opština se može dugoročno zaduživati i davati garancije.

Pod dugoročnim zajmom u smislu stava 1 ovog člana, smatra se bilo koji kredit kod kojeg je period otplate glavnice duži od 12 mjeseci.

Opština može uzimati dugoročne zajmove samo za svrhu finansiranja kapitalnih izdataka.

Dugoročni zajam se ne može koristiti za finansiranje tekućih rashoda.

Opština može izdavati garancije.

Ukupan iznos garancija koje izdaje opština utvrđuje se godišnjim budžetom opštine.

Opštinske garancije se mogu izdati samo za finansiranje kapitalnih projekata.

Odluku o dugoročnom zaduživanju donosi skupština opštine.

Opština odluku skupštine opštine i zahtjev za izdavanje opštinske garancije dostavlja Ministarstvu.

Odluka o zaduživanju i izdavanju garancija objavljuje se u "Službenom listu Crne Gore".

Član 47

Ugovore o zaduživanju potpisuje predsjednik opštine.

Ugovore i druge akte o davanju garancija potpisuje predsjednik opštine.

Lokalni organ uprave nadležan za poslove finansija vodi evidenciju o postojećem dugu opštine i uzetim kratkoročnim i dugoročnim zajmovima i izmirivanju obaveza po izdatim garancijama.

Član 48

Opština se može zaduživati tako da ukupna otplata glavnice i kamate na godišnjem nivou, plaćanja po osnovu ugovora o lizingu i svih drugih obaveza koje imaju karakter duga, ne smije preći 10% realizovanih tekućih prihoda u godini koja prethodi godini zaduživanja, a uz prethodnu saglasnost Vlade.

Izuzetno od stava 1 ovog člana, opština može da podnese Vladi zahtjev za odobrenje prekoračenja limita iznad navedenog nivoa, samo ako isti ima za cilj finansiranje kapitalnih izdataka od strateškog značaja za opštinu, odnosno Državu.

Član 49

Javna preduzeća, ustanove i druga pravna lica čiji je osnivač opština mogu se dugoročno zaduživati uz saglasnost Vlade, a uz prethodnu saglasnost osnivača.

Saglasnost osnivača iz stava 1 ovog člana daje skupština opštine.

Opština dostavlja Ministarstvu odluku skupštine opštine i zahtjev za dugoročno zaduživanje javnih preduzeća, ustanova i pravnih lica čiji je osnivač opština.

Ograničenje iz člana 48 ovog zakona uključuje i moguće zaduženje javnih preduzeća i ustanova čiji je osnivač opština.

**Član 50**

Bliže uputstvo o sadržaju zahtjeva za zaduživanje opština, javnih preduzeća, ustanova i drugih pravnih lica čiji je osnivač opština iz čl. 48 i 49 ovog zakona i ispunjavanju uslova za njihovo zaduživanje propisuje Ministarstvo.

VI. TREZOR LOKALNE SAMOUPRAVE

1. Konsolidovani račun trezora i glavna knjiga trezora

Član 51

Lokalni organ uprave nadležan za poslove finansija otvara konsolidovani račun trezora.

Novčana sredstva budžeta opštine deponuju se na konsolidovanom računu trezora.

Sa konsolidovanog računa trezora ne može se vršiti plaćanje koje nije odobreno u budžetu.

Lokalni organ uprave nadležan za poslove finansija ovlašćen je da uputi zahtjev Ministarstvu za otvaranje podračuna, odnosno drugih računa kao integralnog dijela konsolidovanog računa trezora, na koji se uplaćuju lokalni javni prihodi.

Lokalni organ uprave nadležan za poslove finansija bliže određuje način korišćenja računa iz stava 4 ovog člana.

Lokalni organ uprave dužan je da Ministarstvu dostavi instrukcije o načinu korišćenja sredstava na računima lokalnih javnih prihoda.

Lokalni organ uprave nadležan za poslove finansija upravlja konsolidovanim računom trezora.

Lokalni organ uprave nadležan za poslove finansija vodi glavnu knjigu trezora.

U glavnoj knjizi trezora vodi se posebna evidencija za svakog korisnika budžetskih sredstava.

Transakcije i događaji u glavnoj knjizi korisnika budžetskih sredstava moraju u svakom trenutku biti u skladu sa transakcijama u glavnoj knjizi trezora i usklađene sa lokalnim konsolidovanim bankarskim računom.

1. Poslovi trezora

Član 52

Poslove trezora obavlja lokalni organ uprave nadležan za poslove finansija vršenjem sledećih funkcija:

1. finansijsko planiranje, koje obuhvata:

* projekcije i praćenje priliva na konsolidovani račun trezora i zahtjeve za plaćanje rashoda, koji sadrže analizu: gotovinskih tokova, plana izvršenja budžeta i servisiranja duga;
* definisanje tromjesečnih, mjesečnih i dnevnih kvota preuzetih obaveza i plaćanja;

1. upravljanje gotovinskim sredstvima, koje obuhvata:

* upravljanje konsolidovanim računom trezora na koji se uplaćuju sva primanja i iz kojeg se vrše sva plaćanja iz budžeta, koji se odnose na: otvaranje i kontrolu bankarskih računa i podračuna i upravljanje bankarskim odnosima;
* upravljanje likvidnošću;
* razradu postupaka za naplatu primanja preko bankarskog sistema;
* upravljanje finansijskim sredstvima, uključujući i investiranje slobodnih sredstava;

3) kontrola rashoda, koja obuhvata upravljanje procesima odobravanja preuzimanja obaveza, provjeru prijema dobara i usluga i odobravanje plaćanja na teret budžetskih sredstava;

4) upravljanje dugom koje obuhvata:

* upravljanje novim pregovorima i sporazumima o zajmovima;
* vođenje evidencije o dugovanjima;
* upravljanje prilivima po osnovu pozajmljivanja;

5) budžetsko računovodstvo i izvještavanje, koje obuhvata:

* računovodstvene poslove za: obradu plaćanja i evidentiranje primanja, glavne knjige i odabranih pomoćnih knjiga za sva primanja i izdatke i međunarodne donacije i druge vidove pomoći;
* finansijsko izvještavanje;
* računovodstvenu metodologiju, uključujući: održavanje sistema klasifikacije, propisivanje pravila budžetskog računovodstva i propisivanje zahtjeva u pogledu internog i eksternog izvještavanja;

6) upravljanje finansijskim informacionim sistemom.

Član 53

U pogledu ostalih pitanja vezanih za funkcionisanje trezora lokalne samouprave, ukoliko ovim zakonom nije drukčije određeno, shodno se primjenjuju odredbe Zakona o budžetu i fiskalnoj odgovornosti.

Član 54

Opštine su u obavezi da izvještavaju Ministarstvo o ukupno ostvarenim primicima i ukupno izvršenim izdacima i izvršenim izdacima po potrošačkim jedinicama mjesečno, najkasnije u roku od 10 dana od dana isteka mjeseca.

Opštine su u obavezi da izvještavaju Ministarstvo o neizmirenim obavezama i budžetskom zaduženju kvartalno, najkasnije u roku od 10 dana od dana isteka kvartala.

Oblik i sadržaj izvještaja iz st.1 i 2 ovog člana propisuje Ministarstvo.

VII. NADZOR

Član 55

Skupština opštine, na način utvrđen statutom, obavlja nadzor nad izvršenjem budžeta i namjenskim korišćenjem sredstava koja se budžetom raspoređuju za pojedine namjene.

Član 56

Predsjednik opštine, na način utvrđen statutom, nadzire finansijsko, materijalno i računovodstveno poslovanje korisnika budžeta u pogledu namjene, obima i dinamike korišćenja sredstava.

Član 57

Nadzor nad sprovođenjem ovog zakona i propisa donijetih na osnovu ovog zakona vrši Ministarstvo.

Član 58

Poslove inspekcijskog nadzora nad primjenom ovog zakona vrši budžetski inspektor (u daljem tekstu: inspektor) u skladu sa ovim zakonom i zakonima kojima se uređuje inspekcijski nadzor i fiskalna odgovornost.

Član 59

Inspektor sačinjava izvještaj o inspekcijskom nadzoru i dostavlja ga predsjedniku opštine i ministru finansija najkasnije u roku od 30 dana od dana izvršenja kontrole.

Inspektor obavještava podnosioca zahtjeva za vršenjem kontrole o nalazima inspekcijskog nadzora, ako podnosilac to zahtijeva.

Član 60

Upravni nadzor nad izvršenjem ovog zakona vrši nadležni organ lokalne uprave.

**VIII. KAZNENE ODREDBE**

Član 61

Novčanom kaznom u iznosu od 200 eura do 600 eura kazniće se za prekršaj odgovorno lice u opštini ako u propisanom roku ne dostavi mjesečne izvještaje iz člana 54 ovog zakona.

**Član 62**

Novčanom kaznom u iznosu od 1.000 eura do 2.000 eura kazniće se za prekršaj odgovorno lice u opštini za:

1. izvršavanje budžeta u suprotnosti sa članom 36 ovog zakona;
2. nenamjensko trošenje budžetskih sredstava;
3. za dugoročno zaduživanje opštine bez prethodne saglasnosti Vlade;
4. za donošenje odluke o budžetu bez mišljenja Ministarstva.

IX. POSEBNE ODREDBE

Shodna primjena propisa koji se odnose na poreski postupak

Član 63

U pogledu načina obračunavanja i plaćanja opštinskih poreza, poreskog postupka, funkcionisanja lokalnog poreskog organa i drugih pitanja koja nijesu posebno uređena ovim zakonom shodno se primjenjuju odredbe zakona kojim se uređuje poreska administracija.

X. PRELAZNE I ZAVRŠNE ODREDBE

Član 64

Podzakonska akta za sprovođenje ovog zakona iz člana 18 stav 7, člana 24 stav 4, člana 50 i člana 54 stav 3 ovog zakona donijeće se u roku od 60 dana od dana njegovog stupanja na snagu.

Član 65

Novoosnovana opština je dužna da u roku od 6 mjeseci od dana konstituisanja organa lokalne samouprave donese odluku o budžetu i druge opštinske propise kojima će se definisati postupak uvođenja, naplate i kontrole svih lokalnih javnih prihoda.

**Član 66**

Odredbe čl. 14-18 ovog zakona primjenjivaće se danom njegovog stupanja na snagu.

**Član 67**

Stupanjem na snagu ovog zakona prestaje da važi Zakon o finansiranju lokalne samouprave ("Službeni list Republike Crne Gore", br. 42/03, 44/03, “Službeni list Crne Gore", br. 05/08, 74/10, 01/15, 78/15, 03/16, 30/17 i 92/17).

Član 68

Ovaj zakon stupa na snagu osmog dana od dana objavljivanja u „Službenom listu Crne Gore“ a primjenjivaće se od 1. januara 2019. godine.

OBRAZLOŽENJE

**I Ustavni osnov za donošenje zakona**

Ustavni osnov za donošenje ovog zakona sadržan je u članu 16 tačka 4 Ustava Crne Gore kojim je propisano da se zakonom, u skladu sa Ustavom, uređuje sistem lokalne samouprave, u koje spada i sistem finansiranja nadležnosti lokalne samouprave.

**II Razlozi za donošenje zakona**

Jedan od značajnih segmenata sistemskih reformi je reforma lokalnih javnih finansija, a čiji je cilj uspostavljanje održivog sistema finansiranja lokalne samouprave na dugi rok.

Imajući u vidu finansijske probleme opština, Ministarstvo finansija je predložilo da se izmijene zakonska rješenja koja regulišu sistem finansiranja opština vodeći računa o stabilnosti izvora finansiranja i optimalnosti rashoda opština koji treba da budu primjereni funkcijama koje imaju lokalne samouprave.

S obzirom da je Zakon o finansiranju lokalne samouprave mijenjan više puta kao i potrebu izmjene velikog broja odredbi važećeg zakona, prije svega zbog usaglašavanja važećeg zakona sa izmjenama sistemskih i materijalnih propisa, koji se dijelom odnose i na lokalnu samoupravu, Ministarstvo finansija je pripremilo novi tekst Zakona o finansiranju lokalne samouprave.

Ključne novine koje se predlažu Nacrtom Zakona o finansiranju lokalne samouprave u odnosu na važeća zakonska rješenja su:

1. povećanje procenta ustupanja poreza na dohodak fizičkih lica opštinama koje pripadaju Sjevernom regionu sa 12% na 50% izuzev opštini koja ima do 3.000 stanovnika kojoj se ustupa 70%,
2. promjena kriterijuma za raspodjelu sredstava Egalizacionog fonda,
3. regulisanje sistema finansiranja novoosnovanih opština,
4. osnivanje Revolving fonda,
5. izmjena načina izvještavanja i
6. uvođenje kaznenih mjera.

Takođe, predmetnim zakonom poboljšana su važeća zakonska rješenja koja su se kroz njegovu implementaciju pokazala nedovoljno jasnim i primjenljivim i izvršeno je usklađivanje sa Zakonom o budžetu i fiskalnoj odgovornosti i posebnim materijalnim propisima.

**III Usaglašenost sa evropskim zakonodavstvom i potvrđenim međunarodnim konvencijama**

Nacrt zakona je usaglašen sa Evropskom poveljom o lokalnoj samoupravi (član 9 Povelje).

**IV Obrazloženje osnovnih pravnih instituta**

U poglavlju I. OSNOVNE ODREDBE definisan je sadržaj predmetnog zakona.

U poglavlju II. IZVORI SREDSTAVA definisani su izvori iz kojih opština stiče sredstva za finansiranje sopstvenih poslova. Prema predloženim rješenjima opština stiče sredstva iz četiri izvora i to: sopstvenih prihoda, zakonom ustupljenih prihoda, Egalizacionog fonda i budžeta Države (član 5).

Sopstveni prihodi su prihodi koje opština uvodi svojim propisom u skladu sa ovim zakonom i posebnim zakonima i to: porez na nepokretnosti, prirez porezu na dohodak fizičkih lica, lokalne takse i naknade, prihodi od prodaje imovine, prihodi od kapitala, prihodi koje svojom djelatnošću ostvaruju opštinski organi i drugi prihodi u skladu sa zakonom (čl. 6, 7 i 8).

Ustupljeni prihodi su prihodi koje naplaćuje Država a koji se dijelom ili u cjelosti ustupaju opštinama. Saglasno predloženim rješenjima prihodi koji se ustupaju opštinama su prihodi od poreza na dohodak fizičkih lica, prihodi od poreza na promet nepokretnosti, prihodi od koncesionih i drugih naknada za korišćenje prirodnih dobara koje dodjeljuje Država i prihodi od godišnje naknade pri registraciji motornih vozila, traktora i priključnih vozila (član 9).

Opštini se ustupa: dio prihoda od poreza na dohodak fizičkih lica i to: 12% opštini koja pripada Središnjem i Primorskom regionu izuzev Glavnog grada kojem se ustupa 13% i Prijestonice kojoj se ustupa 16%; 50% opštini koja pripada Sjevernom regionu izuzev opštini koja ima do 3.000 stanovnika i kojoj se ustupa 70%; 80% prihoda od poreza na promet nepokretnosti ostvarenog na njenoj teritoriji; 70% prihoda od koncesionih i drugih naknada izuzev koncesione naknade za korišćenje luke od koje opštinama pripada 50% prihoda ostvarenog na njenoj teritoriji i 100% prihoda od godišnje naknade pri registraciji motornih vozila, traktora i priključnih vozila (čl. 10-13).

U cilju finansijskog izravnanja manje razvijenih opština odnosno ujednačavanja finansiranja opština ustanovljen je institut Egalizacioni fond čija se sredstva obezbjeđuju iz prihoda od: poreza na dohodak fizičkih lica u visini od 11% ukupno ostvarenih prihoda po tom osnovu; poreza na promet nepokretnosti u visini od 10% ukupno ostvarenih prihoda po tom osnovu; poreza na upotrebu motornih vozila, plovnih objekata, vazduhoplova i letilica u visini od 100% ukupno ostvarenih prihoda po tom osnovu; koncesionih naknada od igara na sreću u visini od 40% ukupno ostvarenih prihoda po tom osnovu (član 14).

Nacrtom zakona se predviđa da opština, čiji je stepen razvijenosti ispod 100% prosječne vrijednosti indeksa razvijenosti u Crnoj Gori utvrđen posebnim propisom, ima pravo na korišćenje sredstava Fonda za godinu za koju se vrši raspodjela sredstava Fonda (član 15). Ovakvo rješenje predlaže se u cilju što pravičnijeg utvrđivanja prava na korišćenje sredstava Fonda odnosno dodjele ovih sredstava opštinama koje su manje razvijene.

Raspodjela ukupnih sredstava Fonda vrši se u srazmjeri: 15% fiksno u jednakim iznosima svim opštinama koje su ostvarile pravo na korišćenje sredstava Fonda u skladu sa članom 15 ovog zakona; 35% na osnovu površine i broja stanovnika u srazmjeri 50:50 i preostalih 50% na osnovu prosječno obračunatih prihoda prihoda od poreza na dohodak fizičkih lica po stanovniku pojedinačno za svaku opštinu, za godinu koja prethodi godini u kojoj se vrši raspodjela, u odnosu na prosjek obračunatih prihoda po stanovniku po navedenom osnovu za sve opštine za navedeni period. Izuzetno, za opštine kod kojih je prosjek obračunatih prihoda od poreza na dohodak fizičkih lica po stanovniku ispod 20% prosjeka za sve opštine, ujednačavanje po ovom osnovu se vrši do 50% prosjeka obračunatih prihoda po navedenom osnovu za sve opštine za navedeni period (član 16).

Članom 17 predložena su rješenja za ostvarivanje prava na korišćenje sredstava Fonda od strane novoosnovanih opština i način raspodjele tih sredstava za što do sada nije postojao pravni osnov.

Članom 18 propisan je način raspodjele i korišćenja sredstava Fonda o čemu odlučuje Ministarstvo finansija. Bliži način korišćenja neraspoređenih sredstava Fonda propisaće se posebnim propisom Ministarstva finansija.

Odredbama poglavlja III. REVOLVING FOND - predviđa se uspostavljanje fonda koji će funkcionisati po takozvanom revolving modelu i čija je svrha stvaranje mogućnosti da se opštinama u vidu pozajmice opredijele sredstva neophodna za predfinansiranje projekata koji se finansiraju iz donatorskih sredstava.

Prema predloženim rješenjima sredstva Revolving fonda u prvoj godini od osnivanja obezbijedila bi se u budžetu Crne Gore a izdvajala bi se na poseban račun. Pravo na povlačenje sredstava ovog Fonda imala bi opština odnosno javno preduzeće, ustanova ili drugo pravno lice čiji je osnivač opština koji su potpisali ugovor o realizaciji projekta sa donatorom ili vodećim partnerom na projektu. Opština bi vršila povraćaj sredstava u ovaj Fond nakon refundacije od strane donatora, najkasnije u roku od 12 mjeseci od dana povlačenja sredstava iz Revolving fonda (čl. 19-24).

U poglavlju IV. PLANIRANJE I IZVRŠENJE BUDŽETA članom 25 definisano je da opština ima svoj budžet koji se donosi za fiskalnu godinu i važi u godini za koju je donešen.

Članom 26 propisano je fiskalno pravilo da se tekući rashodi budžeta opštine i otplata duga, izuzev otplate dugoročnih kredita, moraju finansirati iz tekućih prihoda.

Budžet sadrži opšti i posebni dio (član 27).

Članom 28 utvrđeno je da se uz predlog odluke o budžetu skupštini opštine dostavlja na uvid: izvještaj o sprovedenoj javnoj raspravi o budžetu, pregled primitaka i izdataka za prethodnu fiskalnu godinu, izvještaj o izvršenju budžeta za devet mjeseci tekuće fiskalne godine i procjenu izvršenja budžeta za preostala tri mjeseca tekuće fiskalne godine, pregled planiranih primitaka i izdataka za naredne tri fiskalne godine uključujući pregled višegodišnjih ugovorenih obaveza, višegodišnjih izdataka i investicionih programa i mišljenje Ministarstva na predloženi nivo i strukturu potrošnje, politiku zarada, kapitalne izdatke i izvore finansiranja i nivo suficita, odnosno deficita.

Članom 29 propisano je da, ukoliko se odluka o budžetu ne donese prije početka godine na koju se odnosi, skupština opštine donosi odluku o privremenom finansiranju i to najduže za razdoblje od prva tri mjeseca fiskalne godine. Ovom odlukom se mjesečno odobravaju sredstva do iznosa od 1/12 stvarnih izdataka u prethodnoj fiskalnoj godini.

U slučajevima kada tokom fiskalne godine dođe do smanjenja planiranih prihoda ili povećanja planiranih rashoda vrši se izmjena budžeta po postupku propisanom za njegovo donošenje (član 30).

Opština kojoj se iz državnog budžeta obezbjeđuju namjenska sredstva mora ta sredstva držati odvojene od sopstvenih sredstava i može ih koristiti za namjene za koje su odobrena (član 31).

Članom 32 propisano je da se u pogledu pripreme, planiranja, upravljanja budžetom i ostalih pitanja koja nijesu posebno uređena ovim zakonom shodno primjenjuju odredbe Zakona o budžetu i fiskalnoj odgovornosti.

U čl. 33-36 propisani su postupci i procedure izvršenja budžeta i način preusmjeravanja sredstava, dok je članom 37 propisano da je za izvršenje budžeta opštine odgovoran predsjednik opštine dok je za namjensko korišćenje budžetskih sredstava odgovoran budžetski izvršilac.

Članovima 38 i 39 propisan je način raspolaganja sredstvima tekuće i stalne budžetske rezerve.

U čl. 40-43 utvrđeno je sljedeće: po isteku godine za koju je budžet donešen, skupština opštine donosi završni račun budžeta; predsjednik opštine utvrđuje predlog završnog računa budžeta i dostavlja ga skupštini opštine do kraja maja tekuće godine; završni račun budžeta dostavlja se Ministarstvu finansija na uvid u roku od 30 dana od dana usvajanja; uz završni račun budžeta skupštini opštine dostavljaju se i godišnji finansijski izvještaji javnih preduzeća i ustanova čiji je osnivač opština.

U poglavlju V. ZADUŽIVANJE regulišu se pitanja vezana za zaduživanje opština.

Naime, članom 44 propisano je da se opština u toku godine može zaduživati do nivoa utvrđenog godišnjim budžetom opštine. Odluku o kratkoročnom zaduživanju donosi predsjednik opštine (član 45) dok odluku o dugoročnom zaduživanju i izdavanju garancija donosi skupština opštine (član 46).

Članom 47 propisano je da ugovore o zaduživanju, na osnovu odluke skupštine, potpisuje predsjednik opštine.

Članom 48 propisano je da se opština može zaduživati tako da ukupna otplata glavnice i kamate, plaćanja po osnovu ugovora o lizingu i svih drugih obaveza koje imaju karakter duga ne smije preći 10% realizovanih tekućih prihoda u godini koja prethodi godini zaduživanja, a uz prethodnu saglasnost Vlade. Izuzetno, opština može da podnese Vladi zahtjev za odobrenje prekoračenja limita iznad navedenog nivoa samo ako isti ima za cilj finansiranje kapitalnih izdataka od strateškog značaja za opštinu, odnosno Državu.

Javna preduzeća, ustanove i druga pravna lica čiji je osnivač opština mogu se dugoročno zaduživati uz saglasnost Vlade, a uz prethodnu saglasnost osnivača (član 49).

Bliže uputstvo o sadržaju zahtjeva za zaduživanje opština, javnih preduzeća, ustanova i drugih pravnih lica čiji je osnivač opština i podacima o ispunjavanju uslova za njihovo zaduživanje propisuje Ministarstvo (član 50).

**U poglavlju VI. TREZOR LOKALNE SAMOUPRAVE** propisan je način vođenja konsolidovanog računa i glavne knjige trezora, utvrđeno je da poslove trezora obavlja lokalni organ uprave nadležan za poslove finansija vršenjem sledećih funkcija: finansijsko planiranje, upravljanje gotovinskim sredstvima, kontrola rashoda, upravljanje dugom, budžetsko računovodstvo i izvještavanje i upravljanje finansijskim informacionim sistemom i da se u pogledu ostalih pitanja u vezi funkcionisanja trezora lokalne samouprave, ukoliko ovim zakonom nije drukčije određeno, shodno primjenjuju odredbe Zakona o budžetu i fiskalnoj odgovornosti (čl.51-53).

Članom 54 propisano je da su opštine dužne da izvještavaju Ministarstvo, mjesečno, najkasnije u roku od 10 dana od dana isteka mjeseca, o ukupno ostvarenim primicima i izvršenim izdacima i izvršenim izdacima po potrošačkim jedinicama, dok su izvještaje o neizmirenim obavezama i budžetskom zaduženju dužne da dostavljaju kvartalno, 10 dana od dana isteka kvartala.

**U poglavlju VII. NADZOR –** utvrđeno je da: Skupština opštine, na način utvrđen statutom, obavlja nadzor nad izvršenjem budžeta i namjenskim korišćenjem sredstava koja se budžetom raspoređuju za pojedine namjene; predsjednik opštine, na način utvrđen statutom, nadzire finansijsko, materijalno i računovodstveno poslovanje korisnika budžeta u pogledu namjene, obima i dinamike korišćenja sredstava; nadzor nad sprovođenjem ovog zakona i propisa donijetih na osnovu ovog zakona vrši Ministarstvo (čl. 55-57).

Članom 58 propisano je da poslove inspekcijskog nadzora nad primjenom ovog zakona vrši budžetski inspektor dok je članom 59 predviđeno da inspektor sačinjava izvještaj o inspekcijskom nadzoru i dostavlja ga najkasnije u roku od 30 dana oda dana izvršenja kontrole predsjedniku opštine i ministru finansija.

**U poglavlju VIII. KAZNENE ODREDBE** utvrđena je visina novčanih kazni za pojedine vrste prekršaja.

**U poglavlju IX. POSEBNE ODREDBE** predviđena je shodna primjena propisa koji se odnose na poreski postupak.

**Odredbama poglavlja X. PRELAZNE I ZAVRŠNE ODREDBE** predviđeno je da se podzakonska akta za sprovođenje ovog zakona donesu u roku od 60 dana od dana njegovog stupanja na snagu (član 64).

Članom 65 propisano je da je novoosnovana opština dužna da u roku od 6 mjeseci od dana konstituisanja organa lokalne samouprave donese odluku o budžetu i druge opštinske propise kojima će se definisati postupak uvođenja, naplate i kontrole svih lokalnih javnih prihoda.

V Finansijska sredstva koja je potrebno obezbijediti za sprovođenje Zakona sa procjenom efekata primjene ovog zakona

Primjenom predloženih rješenja prihodi budžeta Crne Gore će se smanjiti za cca 10,00 mil. € na godišnjem nivou zbog povećanja procenta ustupanja prihoda od poreza na dohodak fizičkih lica opštinama Sjevernog regiona a za isti iznos će se povećati prihodi opština koje pripadaju tom regionu.

Prihodi opština koje pripadaju Primorskom regionu će se smanjiti za cca 3,50 mil. € usljed izmjene zakonskih rješenja koja se odnose na prihode po osnovu naknade za korišćenje morskog dobra koji će u cjelosti biti prihod Javnog preduzeća za upravljanje morskim dobrom Crne Gore.

Za sprovođenje ovog zakona potrebno je u prvoj godini primjene zakona obezbijediti dodatna sredstva iz budžeta Crne Gore u iznosu od 2,00 mil. € koja će se izdvojiti na poseban račun Ministarstva finansija na ime Revolving fonda.